User:Revemaster

FORD VAIROG Šo ugunsdzēsēju automobili ar eleganto koka konstrukcijas virsbūvi, līdzīgu jahtas kajītei, pēc Jelgavas brīvprātīgo ugunsdzēsēju biedrības pasūtījuma izgatavoja Ludviga Paula koka un dzelzs apstrādes rūpnīcā Jelgavā (kura atradās Dobeles ielā Nr. 68). Šis ir vienīgais kravas FORD – VAIROGS automobilis Latvijā, kurš pilnā komplektā saglabājies līdz mūsu dienām. Tas ir unikāls tehnikas piemineklis ar lielu kultūrvēsturisku vērtību.Līdz 60. gadu vidum šis automobilis uzticīgi kalpoja Jelgavas ugunsdzēsējiem, bet vēlāk tika nodots Jelgavas Jauno tehniķu stacijas īpašumā, no kuras tas pārceļoja uz Latvijas Antīko automobiļu kluba kolekciju.Šobrīd tā īpašnieks un restaurators ir Latvijas Antīko automobiļu kluba biedrs ar ilggadēju stāžu Leons Kesmins Jelgavā.

Līdz mūsu dienām no “Vairogā” ražotās automobiļu produkcijas saglabājies maz kas. Bez jau minētajiem automobiļiem atzīmējams ir Latvijas Antīko automobiļu kluba biedra un animācijas filmu “Avārijas brigāde” režisora Jāņa Cimermaņa un dēla Roberta restaurētais 1939. g. izlaiduma "Ford – Vairogs" V8 “Standart”. Kravas auto šasijas fragmenti ir pie vēl viena Latvijas Antīko automobiļu kluba biedra, daži “V8” modeļi ir stipri pārbūvēti un šobrīd ir lūžņu stāvoklī. 1938. gadā a/s “Vairogs”, izgatavoja nelielu sēriju septiņvietīgo auto, pagarinot bāzes modeļa šasiju par 30 cm. Šādus automobiļus ASV "Ford" firmā neražoja. Pēc nepārbaudītām liecībām, eksponētais auto savulaik piederējis kādam drēbniekam Rīgā (precīza adrese nav zināma, bet viņa darbnīca atradusies uz Matīsa un Brīvības ielas stūra), kurš to mazlietotu iegādājies no “Vairoga” auto nodaļas vadītāja inženiera Paula Barona. 2003. g. no Jāņa Ločmeļa Saldū šo auto nopirka un restaurēja Latvijas Antīko automobiļu kluba biedrs Egīls Martinsons. Pēc mūsu rīcībā esošās informācijas, šis eksemplārs ir vienīgais no “Vairogā” ražotajiem septiņvietīgajiem modeļiem, kurš saglabājies līdz mūsu dienām